**Vas Megyei PRIMA 2016.**

**JELÖLTJE**

Kategória: Magyar Sajtó

Név: Bodor Ferenc

A javaslat indoklása, a javasolt személy szakmai tevékenységének, érdemeinek bemutatása:

A középiskola elvégzése után több helyütt dolgozott a katonaság előtt és utána is. A katonai szolgálata alatt a szentesi csapat sorsdöntő meccsét a híradósok által kiépített kábelen közvetítette a laktanyába. Ez volt első sportújságírói tevékenysége. Leszerelés után 10 évet dolgozott az Országos Takarék Pénztárban, s 1967-től a Vas Népe külső tudósítója lett. 1972-ben Pozsgai Zoltán főszerkesztő felkérte a sportrovat vezetésére, s április 15-től 1996-ig irányította a megyei lap e rovatát. Folyamatosan szervezte az egyre bővülő rovatot, a hozzáértő, országos lapoknál dolgozó és a szövetséget vezető neves sportújságírók véleménye szerint a Vas Népéé a vidék egyik legjobb sportrovatává fejlődött.

Évek múlva a Népsport (jelenleg Nemzeti Sport) Vas megyei vezető tudósítója lett, ezt a megbízást húsz évig látta el. Emellett időnként az NB I-es futball és kosárlabda mérkőzésekről tudósította a Népszabadság, Magyar Nemzet, Magyar Hírlap, Mai Nap és a Blikk sportrovatát is. Alkalmanként pedig a Magyar Rádió és a Győri Rádió sport rovatát is. Beválasztották a Magyar Sportújságíró Szövetség elnökségébe is, ahol 23 évig képviselte a dunántúli lapoknál dolgozó sportújságíró kollégákat.. Ebben a minőségben két országos és négy dunántúli szakmai tanácskozást szervezett Vas megyében. Ezek helyszínei Szombathelyen kívül egy-egy alkalommal Velemben, Bükfürdőn és Sitkén voltak.

Akkreditált újságíróként két olimpián vett részt. 1992-ben Barcelonáből, 1966-ban az Atlantai nyári olimpiáról tudósította lapját, a Vas Népét.

A Haladással a KEK-ben Máltára és Bécsbe, az Intertoto Kupában Svájcba, a Körmend bajnok kosárlabda csapatával a BEK-ben Belgrádba és Londonba küldte ki a Vas Népe. 1989-ben részt vett a Haladás Öregfiúk második kanadai túráján is, ahol június 15-én, Nagy Imre volt miniszterelnök újratemetésének napján a szombathelyi sportküldöttség a hamiltoni temetőben megkoszorúzta az l956-as emlékművet.

Az első sportkönyve 1998-ban jelent meg, ezt követte újabb nyolc úgy, hogy kettő két kiadást ért meg. Jelenleg a tízediken dolgozik, Vas megye múlt évszázadbeli legjobb sportolójának választott Tóth Géza súlyemelő pályafutását igyekszik megörökíteni.

Munkáját 1996-ban Világnapi elismeréssel, 2008-ban Feleki Díjjal, 2013-ban Életmű díjjal jutalmazták. Tulajdonosa, az újságíró szakma legmagasabb kitüntetésének, az Aranytoll-nak is. Vas Megyében Kuntár Díjjal és Nyugat-magyarországi Sajtó Díjjal ismerték el munkásságát.